Huset kan se frem til 325.000 kr., mens 1000fryd modtager 280.000 kr. Dermed har Kunstrådet i de sidste tre år forhøjet tilskuddene med henholdsvis 16 og 15 procent. Huset og 1000fryd får desuden et ekstraordinært tilskud fra Kunstrådet, fordi de i særlig høj grad lever op til rådets krav om høj kvalitet og kunstnerisk fornyelse. 1000fryd får 40.000 kr. ekstra, mens Huset kan glæde sig over 25.000 kr. Det er første gang Huset får et ekstraordinært tilskud, mens det er tredje år i træk, at 1000fryd får tilskuddet. Rådmand for Skole- og Kultur, Anne-Dorte Krog er glad for, at Kunstrådet bakker op om Huset og 1000fryd og ser det som et kæmpe skulderklap til spillestederne. - Det er dejligt, at Kunstrådet påskønner, at Huset og 1000fryd giver os rytmisk musik af allerhøjeste kvalitet og gør en enestående indsats for at udvikle talenter inden for de smalle musikgenrer. Forhåbentligt er Kunstrådets støtte til 1000fryd også et udtryk for, at vi har held med vores bestræbelser på at få spillestedet udpeget til det første genrespecifikke spillested udenfor København, siger hun.

Opsummering:
Der er penge på vej til Huset i Hasserisgade og 1000fryd. Statens Kunstråd har nemlig uddelt den såkaldte honorarstøtte, som er et tilskud til rytmiske spillesteder til at aflønne musikere og i år er der ekstra penge på vej til de to aalborgensiske spillesteder.